14.		Výpoveď zamestnávateľa z dôvodov neplnenia požiadaviek
			na riadny výkon dohodnutej práce [§ 63 ods. 1 písm. d) ZP]
ABC, s.r.o., Ružová ul. č. 10, 010 01 Žilina
zastúpená Ing. Ivanom Janurom, konateľom
								Ján Hladký
Žilina 30. 9. 2022						Stodolova ul. č. 2, 010 01 Žilina
Vec:	Výpoveď z pracovného pomeru z dôvodu neplnenia požiadaviek na riadny výkon dohodnutej práce
V našej akciovej spoločnosti pracujete od 1. 8. 2020 vo funkcii personálneho referenta. Na základe dohody o zvýšení kvalifikácie zo dňa 1. 9. 2020, ktorú sme s Vami uzatvorili v súlade s § 155 ods. 1 ZP, sme sa zaviazali umožniť Vám zvýšenie kvalifikácie formou bakalárskeho vysokoškolského štúdia na Žilinskej univerzite v Žiline, požadovaného na výkon tejto funkcie poskytovaním pracovného voľna, náhrady mzdy a úhrady ďalších nákladov spojených so štúdiom, pričom Vy ste sa zaviazali študovať na citovanej vysokej škole do úspešného skončenia štúdia. Na základe kontroly o štúdiu sme zistili, že za uplynulý semester ste úspešne nevykonali skúšky a zo štúdia ste boli vylúčený. 
Dňa 14. 9. 2022 sme Vám ponúkli inú, pre Vás vhodnú prácu, zohľadňujúcu Vašu kvalifikáciu, ktorú ste však odmietli. Keďže v našej a. s. nemáme inú, pre Vás vhodnú prácu, sme nútení ukončiť s Vami pracovný pomer výpoveďou v zmysle § 63 ods. 1 písm. d) ZP. 
Výpovedná doba je dvojmesačná a Váš pracovný pomer skončí dňom 30. 11. 2022. 
V najbližšom výplatnom termíne Vám budú vyplatené Vaše finančné nároky, vrátane náhrady mzdy za nevyčerpanú dovolenku.
zamestnávateľ
Poznámka 
Zamestnávateľ môže dať zamestnancovi výpoveď v súlade s § 63 ods. 1 písm. d) ZP, ak tento
•	nespĺňa predpoklady ustanovené právnymi predpismi na výkon dohodnutej práce,
•	prestal spĺňať požiadavky ustanovené voľbu alebo vymenovaním, 
•	nespĺňa bez zavinenia zamestnávateľa požiadavky na riadny výkon dohodnutej práce určené zamestnávateľom vo vnútornom predpise alebo 
•	neuspokojivo plní pracovné úlohy a zamestnávateľ ho v posledných šiestich mesiacoch písomne vyzval na odstránenie nedostatkov a zamestnanec ich v primeranom čase neodstránil.